b"\n_START_ARTICLE_\nCoober Pedy\n_START_PARAGRAPH_\nCoober Pedy on linn Austraalias L\xc3\xb5una-Austraalia osariigi p\xc3\xb5hjaosas 846 km Adelaide'ist p\xc3\xb5hja pool._NEWLINE_Coober Pedy geograafilised koordinaadid on 29\xc2\xb0\xc2\xa00\xe2\x80\xb2\xc2\xa040\xe2\x80\xb3\xc2\xa0S, 134\xc2\xb0\xc2\xa045\xe2\x80\xb2\xc2\xa020\xe2\x80\xb3\xc2\xa0E. Linn asub Darwinit Port Augustaga \xc3\xbchendava Stuarti maantee \xc3\xa4\xc3\xa4res._NEWLINE_2011. aasta rahvaloenduse j\xc3\xa4rgi elas linnas 1695 inimest, neist 953 meest ja 742 naist. Elanikest \xc3\xbcle 16 protsendi ehk 275 olid Austraalia p\xc3\xb5liselanikud._NEWLINE_Linna on nimetatud maailma opaalipealinnaks, sest seal toodetakse umbes 70 protsenti maailma opaalidest. Linna \xc3\xbcmbruses on rohkem kui 70 opaalikaevandust. Eelk\xc3\xb5ige on Coober Pedy aga t\xc3\xa4helepanu \xc3\xa4ratanud sellega, et inimesed elavad ja t\xc3\xb6\xc3\xb6tavad maa all._NEWLINE_Piirkonnas elasid aborigeenid juba ammustest aegadest. Esimese teadaoleva eurooplasena sattus sinna \xc5\xa1oti maadeuurija John McDouall Stuart 1858. aastal. Aastal 1915 avastati esimesed opaalileiukohad ja rajati asula. Esimesed elanikud asusid Coober Pedysse 1916. aastal. Et linn asub k\xc3\xb5rbes ja \xc3\xb5hutemperatuur ulatub sageli \xc3\xbcle 40 \xc2\xb0C, hakkasid juba Esimesest maailmas\xc3\xb5jast tagasi p\xc3\xb6\xc3\xb6rdunud s\xc3\xb5durid Euroopas n\xc3\xa4htud kaevikute eeskujul endale maa sisse eluasemeid kaevama. T\xc3\xa4nap\xc3\xa4eval l\xc3\xa4heb elamu uuristamine kaljusse maksma umbes sama palju nagu maa peale maja ehitamine. Maa all tegutsevad ka nii kirikud kui ka kauplused._NEWLINE_P\xc3\xa4rast Stuarti maantee valmimist 1980. aastate l\xc3\xb5pus sai Coober Pedy elanike oluliseks tuluallikaks ka turism._NEWLINE_Coober Pedyl on umbes 42 km kaugusel edelas asuva Manguri jaama kaudu raudtee\xc3\xbchendus nii p\xc3\xb5hja- kui ka l\xc3\xb5unaranniku suurlinnadega. Jaamas peatub Adelaide'i ja Darwini vahet s\xc3\xb5itev reisirong The Ghan. Linnas on lennujaam, mille kaudu on lennu\xc3\xbchendus Adelaide'iga._NEWLINE_Coober Pedys on ilma muruta golfiv\xc3\xa4ljak. Golfi m\xc3\xa4ngitakse kuumuse t\xc3\xb5ttu \xc3\xb6\xc3\xb6siti ja helendava palliga. Linnas tegutseb Austraalia jalgpalli meeskond."